Det var Lisbeth Lyngsø, der selv bor på øen, som foreslog navnet 'Issehoved'.

- Jeg bød ind med otte eller ti forskellige navne, og jeg er stolt over, at de valgte det. Når man står på nordspidsen af øen, kan man nemlig se Aarhus havn og hele færgeruten, og jeg glæder mig til at komme med på jomfrurejsen, siger hun.

Men når man ser færgens navn på skrift, så kan det godt ligne, at der står noget andet. Hvad siger du til det?

- Det vil jeg slet ikke udtale mig om, siger Lisbeth Lyngsø med et smil på læben.

Læs også : Og hvad skal skibet hedde? Boaty McBoatface

Samsøs borgmester, Marcel Meijer (S), var ikke en del af navngivningsprocessen. Selvom han godt kan se, at navnet muligvis kan misforstås, så er han fint tilfreds med navnet på den nye færge.

- Her på øen har vi tradition for at opkalde ting efter lokale navne, så jeg synes, det er et fint navn, siger han.

Ifølge TV2 Østjylland bliver færgen navngivet ved en ceremoni om en måneds tid.